钦定古今图书集成/明伦汇编/官常典/第540卷 > 欧信
## 钦定古今图书集成/明伦汇编/官常典/第540卷 > 欧信

按《明外史》本传：“信嗣世职金吾右卫指挥使。景泰三
年，以广东破贼功，擢都指挥同知。已命守备白羊口，
迁大宁都指挥使。天顺初，以都督佥事充参将，守备
广东雷、廉诸府。广西猺流劫永安，击败之。巡抚叶盛
荐信廉勇，进都督同知，代副总兵翁信。两广猺獞陷
开建，杀官吏。帝趣进兵，信破贼化州之马里村，再破”
之石城。所部卒击斩海南卫反者邵瑄。然所在盗贼
群起，将吏不能定。署都指挥使范信参将。广西守浔、
梧猺尽在境内，范信阴纳其赂，纵使越境，约毋犯己。
于是雷、廉、高、肇悉被寇。帝责信及广西总兵官陈泾
合剿。时有斩馘，而贼势不衰，朝廷犹倚范信。会泾以
罪征，乃擢范信都督佥事，充副总兵，镇广东，而命信
佩《征蛮将军》印，代泾镇广西。成化元年，贼掠英德诸
县。信讨斩五百馀人，夺还人口。韩雍督师，令信等分
五哨，攻破大藤峡。已，馀贼复入浔州，被劾获宥，召还
理前府事。七年春充总兵官，镇守辽东。甫莅镇，被奖。
又累败福馀三卫，奖如前。言者谓信虽廉，已老，请召
还。巡抚彭谊奏“官军”耆老五十馀人，皆言“信忠谨有
谋勇，累立战功，威镇边陲。年虽六旬，骑射胜壮士，不
宜召回。”乃留镇如故。久之，陈钺代谊贪功，信不能违。
十四年为巡按王崇之所劾，其冬乃召归。寻遣中官
汪直等往按，直右钺，归罪信等下狱，镌一官闲住。信
历镇南北，虽无大功，而论将者颇称之。晚为钺所累，
饮恨卒。范信既徙广东，贼势愈盛，劫掠自如。乃语人
曰：“今贼仍犯广东，亦我遣之耶？”而是时都督颜彪佩
《征夷将军》印，讨贼久无功，滥杀良民，以捷闻岭南人
咸疾之。